32006R1890
L 386/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1890/2006 AL PARLAMENTULUI EUROPEAN ȘI AL CONSILIULUI
din 20 decembrie 2006
de modificare a Regulamentului (CEE) nr. 571/88 al Consiliului privind organizarea de anchete comunitare privind structura exploatațiilor agricole, în ceea ce privește pachetul financiar pentru perioada 2007-2009 și contribuția comunitară maximă pentru Bulgaria și România
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere Actul de aderare a Bulgariei și a României, în special articolul 56,
având în vedere propunerea Comisiei,
hotărând în conformitate cu procedura prevăzută la articolul 251 din tratat (1),
întrucât:
(1)
Regulamentul (CEE) nr. 571/88 al Consiliului (2) prevede ca statelor membre să le fie rambursată o sumă maximă pentru fiecare anchetă cu titlu de contribuție la cheltuielile efectuate.
(2)
Realizarea anchetelor privind structura exploatațiilor agricole necesită, din partea statelor membre și a Comunității, utilizarea de mijloace bugetare importante pentru a răspunde nevoii de informare a instituțiilor Comunității.
(3)
Având în vedere aderarea Bulgariei și a României și realizarea, în 2007, de anchete privind structura exploatațiilor agricole în aceste noi state membre, este necesar să se prevadă o contribuție comunitară maximă pentru fiecare anchetă; această ajustare este necesară ca urmare a aderării și nu a fost prevăzută în actul de aderare.
(4)
Prezentul regulament stabilește, pentru durata rămasă din program, un pachet financiar care constituie, pentru autoritatea bugetară, cadrul de referință prioritar în cadrul procedurii bugetare anuale, în sensul punctului 37 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (3),
ADOPTĂ PREZENTUL REGULAMENT:
Articolul 1
Regulamentul (CEE) nr. 571/88 se modifică după cum urmează:
1.
La articolul 14 alineatul (1) primul paragraf, se adaugă următoarele liniuțe:
„-
2 000 000 EUR pentru Bulgaria,
-
2 000 000 EUR pentru România.”
2.
La articolul 14 alineatul (1), al treilea, al patrulea și al cincilea paragraf se înlocuiesc cu următorul text:
„Pachetul financiar pentru punerea în aplicare a prezentului program, inclusiv creditele necesare pentru gestionarea proiectului Eurofarm, este stabilit la 20 400 000 EUR pentru perioada 2007-2009.
Creditele anuale sunt autorizate de autoritatea bugetară în limita cadrului financiar.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Articolul 1 alineatul (1) se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2006.